นโยบายการบริหารความเสี่ยง

บริษัท สุรพลฟู้ดส์ จำกัด (มหาชน) โดยคณะกรรมการบริษัทฯ
ได้เล็งเห็นความสำคัญของการบริหารความเสี่ยงองค์กรโดยรวมในระบบบริหารและการปฏิบัติงานที่มีความสำคัญต่อการบรรลุวัตถุประสงค์
และเป็นหลักประกันที่องค์กรจะไปสู่วิสัยทัศน์ขององค์กรที่ตั้งไว้
จึงได้มอบหมายให้คณะกรรมการบริหารความเสี่ยง จัดทำนโยบายการบริหารความเสี่ยง
หรือแนวทางบริหารความเสี่ยง
เพื่อเป็นกรอบหรือแนวทางให้พนักงานนำไปปฏิบัติให้บรรลุวัตถุประสงค์การบริหารความเสี่ยงทั่วทั้งองค์กร

นโยบายและกรอบการบริหารความเสี่ยงฉบับนี้
สอดคล้องกับแนวทางการบริหารความเสี่ยงฉบับปรับปรุงของตลาดหลักทรัพย์แห่งประเทศไทย
เดือนตุลาคม 2547 โดยนโยบายการบริหารความเสี่ยงนี้ มีวัตถุประสงค์ 5 ประการ คือ

1.  เพื่อให้ฝ่ายบริหารและฝ่ายปฏิบัติการ เข้าใจหลักการและกระบวนการบริหารความเสี่ยง

2.  เพื่อให้ผู้ปฏิบัติงานได้รับทราบ และดำเนินการจัดการความเสี่ยงที่เกี่ยวข้อง

3.  เพื่อให้มีการปฏิบัติตามกระบวนการบริหารความเสี่ยงอย่างเป็นระบบและต่อเนื่อง

4.  เพื่อเป็นเครื่องมือในการสื่อสารและสร้างความเข้าใจ
    ตลอดจนเชื่อมโยงระหว่างการบริหารความเสี่ยงกับกลยุทธ์ขององค์กรเพื่อใช้เป็นเครื่องมือในการสร้างวัฒนธรรมการบริหารความเสี่ยงในทุกๆ
    ระดับ

บริษัท สุรพลฟู้ดส์ จำกัด (มหาชน)
ได้ตระหนักถึงความเสี่ยงที่อาจส่งผลกระทบทางลบทั้งทางตรงและทางอ้อมต่อการดำเนินธุรกิจ ดังนั้น
บริษัทจึงกำหนดแนวทางดำเนินการเพื่อป้องกันความเสี่ยงที่อาจเกิดขึ้น ดังนี้

1. ความเสี่ยงจากอัตราแลกเปลี่ยน

เนื่องจากบริษัทมีรายได้หลักมาจากการส่งออกจึงไม่สามารถหลีกเลี่ยงความผันผวนของอัตราแลกเปลี่ยนได้
ความผันผวนของอัตราแลกเปลี่ยนจะส่งผลกระทบต่อผลประกอบการของบริษัทในด้านการวางแผนการจัดซื้อ
การควบคุมต้นทุนการผลิต และการกำหนดราคาขายของสินค้า

การบริหารความเสี่ยงของบริษัท

บริษัทฯ ตระหนักดีถึงความผันผวนของอัตราแลกเปลี่ยนที่จะเกิดขึ้น
โดยเฉพาะอย่างยิ่งภายใต้ระบบทุนนิยมเสรีที่เงินทุนมีการเคลื่อนย้ายอย่างเสรีและรวดเร็ว
บริษัทจึงได้ติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
และมีนโยบายชัดเจนในการดูแลและป้องกันความเสี่ยงจากอัตราแลกเปลี่ยนอย่างเหมาะสมในแต่ละช่วงเวลา
โดยวิธีการทำสัญญาซื้อขายเงินตราต่างประเทศล่วงหน้า (Forward)
และวิธีการจับคู่ของการได้มาและใช้ไปในสกุลเงินตราต่างประเทศ (Direct Hedge) นอกจากนี้
บริษัทได้เลือกใช้สกุลเงินที่เหมาะสมในการกำหนดราคาขายสินค้าให้กับลูกค้าแต่ละกลุ่ม
แต่ละประเทศ และที่สำคัญบริษัทไม่มีนโยบายการเก็งกำไรจากอัตราแลกเปลี่ยน

2.  ความเสี่ยงจากเทคโนโลยีสารสนเทศ

ปัจจุบัน บริษัทได้นำระบบเทคโนโลยีสารสนเทศ (ERP)
มาใช้ในการบริหารจัดการและวางแผนการใช้ทรัพยากรให้เกิดประสิทธิภาพ ประสิทธิผลสูงสุด
อย่างไรก็ตามบริษัทยังคงให้ความสำคัญกับความปลอดภัยของข้อมูล
และการนำข้อมูลไปใช้แล้วก่อให้เกิดผลเสียหายต่อธุรกิจของบริษัท

การบริหารความเสี่ยงของบริษัท

บริษัทจัดให้มีการดำเนินการตามแนวทางของ IT Governance
โดยผลักดันให้มีการควบคุมภายในของระบบเทคโนโลยีระบบสารสนเทศ (COBIT) เช่น
การควบคุมการเข้าถึงห้องอุปกรณ์ระบบสารสนเทศ (Server)
การกำหนดสิทธิการใช้โปรแกรมแต่ละระดับให้เหมาะสมกับหน้าที่ความรับผิดชอบ
การเตรียมแผนจัดการเมื่อเกิดเหตุฉุกเฉิน และการเก็บสำรองข้อมูล เป็นต้น

  3. ความเสี่ยงจากงานโครงการ

ปัจจุบันบริษัทมีการขยายสายการผลิตเพื่อรองรับการเติบโต
เพิ่มโอกาสและขีดความสามารถของธุรกิจอย่างยั่งยืน จึงมีการปรับปรุงพื้นที่ในโรงงาน
และลงทุนในเครื่องจักรต่างๆ อย่างไรก็ตาม
บริษัทได้มีการประเมินความเสี่ยงที่อาจส่งผลกระทบต่อการดำเนินธุรกิจในระยะยาว
เพื่อรักษาผลประโยชน์สูงสุดต่อผู้ถือหุ้นและผู้มีส่วนได้เสีย

การบริหารความเสี่ยงของบริษัท

บริษัทมีแผนจัดการให้การบริหารงานโครงการมีประสิทธิภาพ ประสิทธิผล
โดยกำหนดให้มีการศึกษาความเป็นไปได้ และพิจารณาความคุ้มค่าของงานโครงการก่อนการลงทุน
ตลอดจนการเตรียมความพร้อมเพื่อรองรับการเปลี่ยนแปลงอย่างรอบคอบ

4. ความเสี่ยงจากการดำเนินการตามข้อกำหนดทางการค้าใหม่ๆ

เนื่องจากการดำเนินธุรกิจปัจจุบันต้องเป็นไปตาม กฎระเบียบ ข้อบังคับ
ที่มีการกำหนดขึ้นอย่างต่อเนื่อง อาทิเช่น พระราชบัญญัติหลักทรัพย์และตลาดหลักทรัพย์ พ.ศ. 2551
พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ.2551
และพระราชบัญญัติความรับผิดทางคอมพิวเตอร์ พ.ศ. 2551 เป็นต้น
ซึ่งส่งผลกระทบต่อกระบวนการบริหารจัดการ และการดำเนินธุรกิจโดยตรง ดังนั้น
บริษัทจึงต้องมีการติดตามการเปลี่ยนแปลงกฎ ระเบียบ ข้อบังคับ ให้ทันสมัยอยู่เสมอ
เพื่อลดความเสี่ยงต่อการกระทำผิดหรือละเมิดโดยมิได้เจตนา

การบริหารความเสี่ยงของบริษัท

บริษัทได้แต่งตั้งคณะทำงานเพื่อศึกษาและติดตามกฎ ระเบียบ ข้อบังคับ แต่ละด้าน
และจัดให้มีการสื่อสารสาระและผลกระทบของกฎ ระเบียบ ข้อบังคับ
ต่อการดำเนินธุรกิจให้ผู้ที่เกี่ยวข้องทราบ เพื่อปรับปรุงหรือเตรียมความพร้อมให้สอดคล้องกับกฎ
ระเบียบ ข้อบังคับต่างๆ รวมทั้งมีการสุ่มตรวจติดตามการปฏิบัติตามกฎ ระเบียบ ข้อบังคับ
อย่างสม่ำเสมอ

  5. ความเสี่ยงจากภัยพิบัติและเหตุฉุกเฉิน

ความเสี่ยงจากภัยพิบัติ เป็นความเสี่ยงที่นอกเหนือการควบคุม อย่างไรก็ตาม
บริษัทมีความมุ่งมั่นที่จะบรรเทาความเสี่ยง โดยการประเมินความเสี่ยงที่มีโอกาสเกิดภัยพิบัติ
และเหตุฉุกเฉินตามสภาพแวดล้อมและทำเลที่ตั้งของแต่ละโรงงาน
ซึ่งอาจส่งผลกระทบให้ธุรกิจหยุดชะงัก

การบริหารความเสี่ยงของบริษัท

บริษัทฯกำหนดให้มีการโอนความเสี่ยงให้กับบริษัทประกันภัยให้ครอบคลุมทุกเหตุการณ์ที่อาจเกิดขึ้น
เพื่อลดผลกระทบต่อธุรกิจ พร้อมทั้งจัดเตรียมแผนจัดการกรณีเกิดภัยพิบัติ และเหตุฉุกเฉิน
ตลอดจนการจำลองเหตุการณ์ เพื่อซักซ้อมให้ผู้รับผิดชอบสามารถดำเนินการตามแผนได้อย่างถูกต้อง
ครบถ้วน

  6. ความเสี่ยงจากการกลั่นแกล้ง

จากปัญหาความไม่ปลอดภัยจากการก่อการร้ายในหลายประเทศในช่วงที่ผ่านมา
ทำให้ประเทศผู้ผลิตและส่งออกต้องมีการกำหนดมาตรการป้องกันและเตรียมความพร้อมเพื่อรับมือจากการกลั่นแกล้งของผู้ไม่หวังดีที่จะทำให้เกิดความไม่ปลอดภัยต่อสินค้า
และผู้บริโภคของประเทศคู่ค้า และภาพลักษณ์ของประเทศผู้ผลิตและส่งออก
บริษัทจึงได้มีการประเมินโอกาสเกิดการกลั่นแกล้ง
และกำหนดแผนจัดการเพื่อป้องกันและลดความเสี่ยงจากการกลั่นแกล้งดังกล่าว

การบริหารความเสี่ยงของบริษัท

บริษัทกำหนดให้มีการจัดทำระบบความปลอดภัยอาหาร
และกำหนดมาตรการเพื่อป้องกันการเข้าถึงสายการผลิตและสินค้าของผู้ไม่หวังดี
ตลอดจนส่งเสริมกิจกรรมแรงงานสัมพันธ์อย่างต่อเนื่อง และมีการประเมินวัดผลอย่างเป็นรูปธรรม